KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2013. február 27-i ülésére)

TÁRGY: A PETŐFI SZÜLŐHÁZ ÉS EMLÉKMÚZEUM INTÉZMÉNYVEZETŐ (MAGASABB VEZETŐ)  BEOSZTÁS ELLÁTÁSÁRA  PÁLYÁZAT KIÍRÁSA
A Petőfi Szülőház és Emlékmúzeum igazgatóját Kiskőrös Város Képviselő-testülete a 83/2008. számú határozatával 2008. május 1. napjától 2013. április 30. napjáig bízta meg a vezetői feladatok ellátásával. 
A közalkalmazottak jogállásáról szóló 1992. évi XXXIII. törvény (a továbbiakban Kjt.) 20/A. § (1) bekezdése szerint közalkalmazotti jogviszony pályázat alapján létesíthető, a Kjt. 20/B. § (1) bekezdése szerint pedig a magasabb vezető beosztás ellátására pályázatot kell kiírni.  
A pályázati eljárás lefolytatásával összefüggő feladatokat a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: 1997. évi CXL. törvény), a Kjt. és a közalkalmazottak jogállásáról szóló 1992. évi XXXIII. törvény végrehajtásáról a művészeti, a közművelődési és közgyűjteményi területen foglalkoztatott közalkalmazottak jogviszonyával összefüggő egyes kérdések rendezésére szóló 150/1992. (XI.20.) Korm. rendelet (a továbbiakban: 150/1992. Korm. rendelet) tartalmazza.

A Kjt. 20/A § (4) bekezdése értelmében a pályázati felhívást a kormányzati személyügyi igazgatási feladatokat ellátó szerv internetes oldalán, a helyben szokásos módon közzé kell tenni. A pályázat benyújtásának határideje a személyügyi központ internetes oldalán való elsődleges közzétételétől számított harminc napnál rövidebb nem lehet. 

A Kjt. 20/A. § (6) bekezdése alapján - a jogszabály eltérő rendelkezése hiányában magasabb vezetői beosztásra kiírt pályázat esetén a pályázót a pályázati határidő lejártát követő huszonegy napon belül a kinevezési, megbízási jogkör gyakorlója által létrehozott legalább háromtagú, a betöltendő munkakör feladatait érintően szakértelemmel rendelkező bizottság hallgatja meg, melynek nem lehet tagja – a helyi önkormányzati képviselő-testület tagja kivételével – a kinevezési, megbízási jogkör gyakorlója. 
A 150/1992. Korm. rendelet 7. § (6) bekezdés értelmében a bizottság tagja a Közalkalmazotti tanács tagja, illetve a reprezentatív szakszervezet által delegált egy-egy tag, továbbá egy országos szakmai szervezet képviselője is. Az intézménynél nem működik Közalkalmazotti Tanács. 
A fenti rendelkezéseknek megfelelően javaslom a szakértői bizottság tagjai közé dr. Csertő Gyula jegyzőt és Szabóné Lovász Márta képviselőt, valamint az országos szakmai szervezet képviselőjének a Petőfi Irodalmi Múzeum főosztályvezető-helyettesét, Horváthné Bagó Ilona megválasztását. A szakértői bizottság tagjai elfogadták a felkérést és hozzájárultak a nyilvános ülésen történő megválasztásához. 
A 150/1992. Korm. rendelet 7. § (10) bekezdése szerint a pályázatokat a benyújtási határidőt követően 30 napon belül el kell bírálni.

A Kjt. 23. § (3) bekezdése alapján a magasabb vezetői, valamint a vezetői megbízás jogszabályban megjelölt, legfeljebb 5 évig terjedő határozott időre szól. 
Ennek megfelelően javaslom, hogy a magasabb vezetői beosztás ellátására szóló megbízást 5 év határozott időre adja a Képviselő-testület, így a Petőfi Szülőház és Emlékmúzeum intézményvezetői megbízása 2013. május 1. napjától 2018. április 30. napjáig szól.
A pályázati kiírást a határozat – tervezet melléklete tartalmazza.

A fentiek alapján javaslom, hogy a Képviselő-testület a határozat-tervezetben foglaltak szerint döntsön.
Kiskőrös, 2013. február 18.

Domonyi László sk.


polgármester

HATÁROZAT-TERVEZET

1. Kiskőrös Város Képviselő-testülete a határozat melléklete szerinti tartalommal a Petőfi Szülőház és Emlékmúzeum intézményvezető (magasabb vezetői) beosztás ellátására pályázatot ír ki.

2. A Képviselő-testület a pályázók meghallgatására és a pályázatok véleményezésére szakértői bizottságot hoz létre, amelynek elnöke Kiskőrös Város Jegyzője, dr. Csertő Gyula, tagjai: a Petőfi Irodalmi Múzeum főosztályvezető-helyettese Horváthné Bagó Ilona és Szabóné Lovász Márta képviselő.

